สรรพากรกังวลภาษีนิติบุคคลปลายปีส่อวูบต่อ
สรรพากรปิดหีบปี 2557 รายได้หลุดเป้า 1.6 แสนล้านบาท เกาะติดภาษีเงินได้นิติบุคคลปลายปีวูบหนัก
10 ต.ค. 2557

สรรพากรปิดหีบปี 2557 รายได้หลุดเป้า 1.6 แสนล้านบาท เกาะติดภาษีเงินได้นิติบุคคลปลายปีวูบหนัก
นายประสงค์ พูนธเนศ อธิบดีกรมสรรพากร เปิดเผยว่า ผลการจัดเก็บรายได้ของกรมสรรพากรในปีงบประมาณ 2557 ต่ำกว่าเป้าหมาย จำนวน 1.6 แสนล้านบาท โดยคิดจากเป้าหมายที่ตั้งไว้ 1.89 ล้านล้านบาท ถือเป็นตัวเลขต่ำสุดในรอบหลาย 10 ปีที่ผ่านมา โดยเฉพาะการจัดเก็บรายได้จากภาษีมูลค่าเพิ่ม (แวต) จากการนำเข้า ที่หายไปกว่า 6.9 หมื่นล้านบาท รวมถึงผลกระทบจากปัญหาการเมืองตั้งแต่ปลายปีที่ผ่านมา และแนวโน้มเศรษฐกิจโลกที่ฟื้นตัวช้ากว่าที่คาดการณ์ เป็นปัจจัยสำคัญที่ทำให้รายได้จากภาษีลดลง 
อย่างไรก็ตาม การจัดเก็บรายได้ปีงบประมาณ 2558 คาดว่าจะจัดเก็บได้ 1.96 ล้านล้านบาทตามเป้าหมาย เนื่องจากภาพรวมเศรษฐกิจมีทิศทางดีขึ้นจากการเร่งอัดฉีดเม็ดเงินเข้าระบบของรัฐบาล รวมถึงการเร่งลงทุนในโครงสร้างพื้นฐาน ซึ่งสร้างความเชื่อมั่นให้ภาคเอกชน ทำให้หลายภาคอุตสาหกรรม ทั้งรับเหมาก่อสร้าง และการจ้างงานต่างๆ ฟื้นตัวดีขึ้น และส่งผลต่อแนวโน้มความเชื่อมั่นของผู้บริโภคให้ปรับตัวดีขึ้นตามไปด้วย
“ในช่วง ต.ค.-ธ.ค. 2557 กรมยังมีความเป็นห่วงเกี่ยวกับการจัดเก็บรายได้ภาษีเงินได้บุคคลธรรมดา อาจต่ำกว่าช่วงเดียวกันของปีก่อนค่อนข้างมาก เนื่องจากปีก่อนใช้ฐานการคำนวณภาษีแบบ 5 ขั้นบันไดทำให้จัดเก็บรายได้อยู่ในระดับสูง แต่ปีนี้ใช้ฐานใหม่อาจจะมีผลต่อรายได้การจัดเก็บบ้าง ซึ่งต้องติดตามดูอย่างใกล้ชิด” นายประสงค์ กล่าว
ทั้งนี้ ในวันที่ 20 ต.ค.นี้ กรมสรรพากรเตรียมเชิญผู้ประกอบการในธุรกิจอีคอมเมิร์ซ เข้ารับการอบรมเพื่อให้ความรู้ที่ถูกต้องในการเสียภาษี พร้อมทั้งจะมีการแจกคู่มือการเสียภาษีอย่างง่ายให้แก่ผู้ประกอบการอีคอมเมิร์ซอีกด้วย